Document ID: 31997R0888

Ir-Regolament tal-Kummissjoni (KE) Nru 888/97
tas-16 ta’ Mejju 1997
li jemenda ċerti disposizzjonijiet ta’ l-istandards għall-frott u l-ħxejjex friski
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2200/96 tat-28 ta’ Ottubru 1996 dwar l-organizzazzjoni komuni tas-suq fil-frott u l-ħxejjex [1], u b’mod partikolari l-Artikoli 2(2) u 10 tiegħu,
Billi l-Artikolu 2 tar-Regolament (KEE) Nru 2200/96 jistabbilixxi li meta tadotta standards għall-frott u l-ħxejjex friski l-Kummissjoni għandha tieħu akkont ta’ l-istandards internazzjonali tal-Kummissjoni Ekonomika tan-Nazzjoni Uniti għall-Ewropa;
Billi l-istandards tal-Komunità għall-frott u l-ħxejjex friski huma mferrxa matul disposizzjonijiet Komunitarji numerużi; billi wħud minn dawk id-disposizzjonijiet għandhom jiġu armonizzati sabiex jassiguraw l-applikazzjoni uniformi tal-istandards imsemmija u l-verifiki tal-konformita;
Billi l-istandards internazzjonali għall-frott u l-ħxejjex friski stabbiliti mill-Kummissjoni Ekonomika għall-Ewropa jiddefinixxu b’mod ċar kif l-identità ta’ min jippakkja u min jagħmel id-dispaċċ għandha tkun indikata fuq l-ippakkjar; billi, b’mod partikolari għal raġunijiet ta’ kjarezza legali, dawk id-disposizzjonijiet internazzjonali għandhom jiġu inkorporati fl-istandards Komunitarji kollha għall-frott u l-ħxejjex friski;
Billi r-Regolamenti li jistabbilixxu standards għall-qaqoċċ, għall-fażola, għall-piżelli, għall-pastard u għat-tewm ma fihomx disposizzjonijiet dwar l-indikazzjoni tal-pajjiż ta’ l-oriġini fuq l-ippakkjar; billi dawn id-disposizzjonijiet, li huma inklużi fl-istandards internazzjonali eżistenti, għandhom ikunu introdotti;
Billi l-klassi III kienet stabbilita bir-Regolamenti li jistabbilixxi standards għall-kurrat, il-brunġiel, il-qarabagħli, it-tadam, il-basal, iċ-ċikwejra witloof, iċ-ċirasa, il-frawli, il-Brussel sprouts, l-għeneb tal-mejda, il-ħass, l-indivja tal-werqa nnoklata u tal-werqa wiesa’ (Batavjana), il-ħjar, il-frott ċitriku u t-tuffieħ u l-lanġas tad-deżerta; billi l-klassi III kienet applikabbli biss f’sitwazzjonijiet eċċezzjonali u billi kienet tilfet l-importanza tagħha għas-settur tal-frott u l-ħxejjex friski; billi l-istandards internazzjonali ma jagħmlu l-ebda disposizzjoni għal din il-kategorija u billi, bl-iskop tas-simplifikazzjoni, għandha titneħħa mill-istandards Komunitarji;
Billi r-Regolament tal-Kunsill Nru 211/66/KEE ta’ l-14 ta’ Diċembru 1966 li jżid klassi ta’ kwalità supplimentari għall-istandards tal-kwalità ta’ standards komuni għal xi frott u ħxejjex [2], kif l-aħħar emendat bir-Regolament (KEE) Nru 3596/90 [3], ukoll stabbilixxa klassi III għall-pastard; billi għar-raġunijiet stabbiliti hawn fuq, ir-Regolament imsemmi hawn fuq Nru 211/66/KEE għandu jiġi mħassar;
Billi l-miżuri li hemm provvediment dwarhom f’dan ir-Regolament huma skond l-opinjoni tal-Kumitat ta’ Ġestjoni għall-Frott u l-Ħxejjex,
ADOTTAT DAN IR-REGOLAMENT:
Artikolu 11
1. Il-Kapitolu VI "Disposizzjonijiet li jikkonċernaw l-immarkar" ta’ l-Annessi ma’:
(a) Ir-Regolamenti elenkati fl-Anness I huma hawnhekk emendati kif ġej:
Il-Punt A
"L-Identifikazzjoni"
hi mibdula b’li ġej:
"Min jippakkja u/jew min jagħmel id-dispaċċ: L-isem u l-indirizz jew il-marka tal-kodiċi aċċettata jew maħruġa uffiċċjalment. B’danakollu, fil-każ meta l-marka tal-kodiċi hi użata, ir-referenza "min jippakkja u/jew min jagħmel id-dispaċċ (jew abbrevazzjonijiet ekwivalenti)" għandha tiġi indikata b’konnessjoni mill-qrib mal-marka tal-kodiċi."
(b) Ir-Regolamenti elenkati fl-Anness II huma hawnhekk emendati kif ġej:
Il-Punt Ċ
"L-Oriġini tal-Prodott"
hu mibdul b’ li ġej:
"Il-Pajjiż ta’ l-oriġini u, mhux obbligatorju, id-distrett ta’ fejn hu mkabbar, jew l-isem tal-post nazzjonali, reġjonali jew lokali."
2. Fir-Regolamenti elenkati fl-Anness III, ir-referenzi kollha għall-klassi III huma mħassra.
3. Ir-Regolament No 211/66/KEE hu hawnhekk imħassar.
Artikolu 2
Dan ir-Regolament għandu jidħol fis-seħħ fl-1 ta’ Lulju 1997.
Dan ir-Regolament għandu jkun jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-16 ta’ Mejju 1997.

Labels: 3
17